Foto: Google maps

POLICIJA istražuje što se točno jučer dogodilo u Karlovcu. 63-godišnja Karlovčanka za Radio Mrežnicu ispričala je kako ju je dječak u dobi od 10 do 12 godina udario šakom u glavu, a dvoje njegovih prijatelja, dječak i djevojčica koji su bili s njim, ne samo da joj nisu htjeli pomoći već joj je djevojčica rekla da se jebe.



Prema riječima Karlovčanke događaj se zbio malo poslije 13.30 sari u Parku Franje Tuđmana koji se nalazi u centru grada.



"Šetala sam kroz park, pored Edisona.. Primijetila sam da mi u susret dolazi troje djece, dva dječaka i djevojčica, starosti između 10 i 12 godina. Išli su prema meni, mojom stranom i vidjela sam da se ne žele maknuti. Meni nije problem maknuti se mlađima iako sam starija, pa sam krenula to i učiniti. Taman kad sam htjela iskoraknuti da im se maknem s puta, njih troje bahato je stalo ispred mene. Dva dječaka, jedan sitne građe, drugi puniji, te djevojčica", priča Karlovčanka za Radio Mrežnicu.

Tekst se nastavlja ispod oglasa

Tada ju je mršaviji dječak udario šakom u glavu. "Bilo je to strašno, pred očima mi se sve zacrnilo. Udario me par centimetara iznad sljepoočnice, a tada otrčao. Čula sam i kako govore: "Stara nije pala". Ovaj drugi dječak za čiju sam se jaknu pridržala vikao je "Nisam ja, nisam ja" da bi potom i on otrčao. U tom trku su mi se rugali i govorili prostote, a uz mene je ostala stajati djevojčica. Prišla sam joj i zamolila da mi pomogne jer me boljela glava, a ona mi je odgovorila: "Ti se baka j..." da bi potom otrčala za njima.", prepričava i dodaje kako je sve vidjelo više ljudi no nitko joj nije ni pokušao pomoći.



Sjeća se kako je najsitniji napadač bio odjeven sav u crno, dok je drugi dječak imao jaknu žakard uzorka, boje između tamnoplave i crne te s bijelim dijelom i sitnim zelenim crticama. Djevojčica je imala prsluk s krznom i bila je odjevena u smeđu odjeću.



Kako piše Radio Mrežnica, Karlovčanka je zadobila potres mozga, a iznad oka vidi joj se ljubičasta oteklina.



Policija istražuje slučaj.